b'\n_START_ARTICLE_\nVavo\xc5\xbein piiri\n_START_PARAGRAPH_\nVavo\xc5\xbein piiri (ven. \xd0\x92\xd0\xb0\xd0\xb2\xd0\xbe\xcc\x81\xd0\xb6\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xcc\x81\xd0\xbd, Vavo\xc5\xbeski raion, udmurtiksi \xd0\x92\xd0\xb0\xd0\xb2\xd0\xbe\xd0\xb6 \xd1\x91\xd1\x80\xd0\xbe\xd1\x81, Vavo\xc5\xbe joros) on paikallinen itsehallintoalue Udmurtian tasavallassa Ven\xc3\xa4j\xc3\xa4ll\xc3\xa4. Vuonna 1929 perustetun piirin pinta-ala on 1\xc2\xa0679 neli\xc3\xb6kilometri\xc3\xa4. Vuonna 2010 asukkaita oli 16\xc2\xa0351 henke\xc3\xa4. Piiriin kuuluu 10 maalaiskuntaa. Hallinnollinen keskus on Vavo\xc5\xbein kyl\xc3\xa4._NEWLINE_Piiri sijaitsee Udmurtian l\xc3\xa4nsiosassa. Seudun l\xc3\xa4pi virtaa Vala-joki. Luoteessa se rajoittuu Sjumsin, koillisessa Uvan, kaakossa Mo\xc5\xbegan ja lounaassa Kiznerin piireihin sek\xc3\xa4 l\xc3\xa4nness\xc3\xa4 Kirovin alueeseen._NEWLINE_Pinta-alasta 56\xc2\xa0% on mets\xc3\xa4\xc3\xa4 ja 41\xc2\xa0% on maatalousmaata. Hy\xc3\xb6tykaivannaisista taloudellista merkityst\xc3\xa4 on turpeella. Piirikeskuksesta on matkaa tasavallan p\xc3\xa4\xc3\xa4kaupunkiin I\xc5\xbeevskiin 133 kilometri\xc3\xa4._NEWLINE_V\xc3\xa4est\xc3\xb6st\xc3\xa4 56,6\xc2\xa0% on udmurtteja ja 39,4\xc2\xa0% ven\xc3\xa4l\xc3\xa4isi\xc3\xa4._NEWLINE_T\xc3\xa4rkein elinkeino on maatalous, joka on keskittynyt maidon ja lihan tuotantoon sek\xc3\xa4 viljan viljelyyn. Teollisuus tuottaa puu- ja sahatavaraa sek\xc3\xa4 turvetta.'